Folketing
2005-11-29

Set gennem radikale briller er det her forslag et ret konservativt forslag forstået på den måde, at man simpelt hen i al fremtid konserverer den fordeling af entreindtægter, der var gældende i 2004 eller i 2005. Der er med andre ord ikke noget økonomisk incitament for det enkelte museum til at gøre sig umage og få fat i alle børn. Mit spørgsmål til Socialdemokratiet er: Er Socialdemokratiet ikke bange for, at de 50 pct. af børnene, der ikke på nuværende tidspunkt kommer på et museum, fortsat ikke vil komme på et museum, fordi der ikke bliver nogen særlige aktiviteter med henblik på at forsøge at få fat i dem? Man må bare konstatere, at der næsten ikke sker nogen udvikling i besøgstallet, når vi taler om børn og unge, og at fordelingen vender den tunge ende nedad. Det er arbejderklassens børn, det er de fattigste børn, der ikke kommer på de danske museer. Er Socialdemokratiet fuldstændig overbevist om, at det vil blive ændret med det her forslag? Er det ikke sådan, at der faktisk skal noget særligt til for at sikre, at børnene kommer der? (Kort bemærkning).